b"\n_START_ARTICLE_\nRiu Serpis\n_START_SECTION_\nGeografia\n_START_PARAGRAPH_\nEl riu Serpis naix als peus del Carrascar de la Font Roja, per la uni\xc3\xb3 del barranc Polop i el barranc del Troncal. No obstant aix\xc3\xb2, en aquesta part inicial el riu no sol dur aigua excepte en \xc3\xa8poca de pluges. En les proximitats d'Alcoi, se li uneix, pel seu marge esquerre, el riu Bartxell, de corrent continu, ja que arreplega part de l'aq\xc3\xbc\xc3\xadfer de la serra de Mariola. En aquest punt se s'anomena Riquer i ja dins d'Alcoi rep per la seua dreta al riu Molinar, tamb\xc3\xa9 de poc cabal, per\xc3\xb2 continu, ja que raja de la coneguda Font del Molinar. Des d'ac\xc3\xad ja es denomina Serpis o riu d'Alcoi, rebent despr\xc3\xa9s pel seu marge dret les aportacions del barranc del Cinc i de la font del Xorrador._NEWLINE_El Serpis travessa despr\xc3\xa9s, Cocentaina (rebent per la dreta el riu Frain\xc3\xb3s o de Pen\xc3\xa0guila), L'Alqueria d'Asnar i Muro, a l'eixida del qual rep per l'esquerra l'aportaci\xc3\xb3 del riu d'Agres, crescut per la coneguda font de'Algars. M\xc3\xa9s tard arriba a Beniarr\xc3\xa9s, on es troba l'\xc3\xbanic embassament constru\xc3\xaft sobre el riu, l'embassament de Beniarr\xc3\xa9s._NEWLINE_Aig\xc3\xbces baix de l'embassament rep per la dreta els aportes del barranc de l'Encantada. Posteriorment, el Serpis travessa els municipis de l'Orxa, entrant en un congost del qual surt ja en Vilallonga, Potries, Beniarj\xc3\xb3, Almoines i desemboca finalment a Gandia, poc despr\xc3\xa9s de rebre al seu principal afluent, el riu Vernissa.\n_START_SECTION_\nPoblacions que travessa\n_START_PARAGRAPH_\nEl riu Serpis travessa les seg\xc3\xbcents localitats, totes al Pa\xc3\xads Valenci\xc3\xa0: Alcoi (L'Alcoi\xc3\xa0), Cocentaina, l'Alqueria d'Asnar, Muro, Beniarr\xc3\xa9s, l'Orxa (El Comtat), Vilallonga, Potries, Benifl\xc3\xa0, Beniarj\xc3\xb3, Almoines, el Real de Gandia i Gandia (La Safor).\n_START_SECTION_\nAfluents\n_START_PARAGRAPH_\nEl riu Barxell o Riquer format pels barrancs de Polop i Troncal, arriba a la ciutat d'Alcoi despr\xc3\xa9s de passar pel Salt, un cingle calcari de m\xc3\xa9s de vuitanta metres on en \xc3\xa8poca de grans pluges crea una gran cascada. Ja dins de la ciutat en una zona canalitzada i enjardinada fins al pont de Cocentaina o Alcassares (1780) s'unixen el riu Uxola (barranquet de Soler), barranc del Cint o riu Benissaid\xc3\xb3 al marge esquerre, i passat el pont de Cadisenyo (1790), el barranc de la Cona i el riu Molinar (que naix a les faldes de la Carrasqueta) al marge dret. A l'eixida d'Alcoi rep les aig\xc3\xbces de la depuradora._NEWLINE_Altres afluents s\xc3\xb3n el riu de Pen\xc3\xa0guila (marge dret), el riu d'Agres (marge esquerre), En la Plana de Gandia, el riu Serpis passa per Beniarj\xc3\xb3, i rep pel marge esquerre les aig\xc3\xbces del riu Vernissa.\n_START_SECTION_\nR\xc3\xa8gim fluvial\n_START_PARAGRAPH_\nMediterrani amb un m\xc3\xa0xim al gener i un m\xc3\xadnim a l'agost. T\xc3\xa9 fortes crescudes a la tardor a conseq\xc3\xbc\xc3\xa8ncia de pluges torrencials. En la crescuda de l'1 d'octubre de 1986 va portar 770 m\xc2\xb3/s a Beniarr\xc3\xa9s. El 3 de novembre de 1987 es va desbordar a Gandia com a conseq\xc3\xbc\xc3\xa8ncia d'unes pluges de 720 mm en 24 hores."